Hvorfor er countrymusikk plutselig stort i Norge? – Appellerer ungt
Hva skal Beyoncé og Astrids S med cowboyhatten? Plutselig kommer de største countryartistene til Norge: – Folk i Norge er storkonsumenter, sier bookingagent.  Interessen for countrymusikk i Norge er større enn på en mannsalder. Det forteller den største konsertarrangøren, Live Nation. Tidligere stoppet de største artistene kun i England og Irland. Men etter pandemien har bookingagent Vegard Storaas merket en markant endring. Nå får han overtalt de største countrystjernene til å komme til Norge. Hva har skjedd? Artistene styrer etter tall, forteller Storaas.  – Folk i Norge er storkonsumenter i forhold til folketall når det gjelder strømming av countrymusikk, sier Storaas.  Unge oppdager country Countrymusikk har alltid hatt en sterk posisjon i Norge. Fra Jim Reeves til en endeløs rekke artister som Johnny Cash og Dolly Parton. Blant folkelig norske er Bjøro Håland, Hellbillies og Steinar Albrigtsen. Men nå merker Storaas endringer i demografien. Publikum er ungt og villige til å reise for å se artistene. Ikke sjelden er Norge inne på topp fem på listene til plateselskapene i Nashville, like bak land som England, Australia og Canada. Den amerikanske countrystjernen Luke Combs solgte ut Oslo Spektrum i løpet av noen timer i fjor høst. Brad Paisley har solgt ut samme sal i mars. – Countrymusikken har funnet en form som appellerer til en ny, ung generasjon. Det gjør at det er blitt så svært, sier Tom Skjeklesæther.  Han er musikkjournalist, kritiker og arrangør og har blant annet hatt radioprogram i NRK om countrymusikk. Country var lenge en egen liten planet i amerikansk musikkindustri. Sjangeren har sine egne hitlister og prisutdelinger.  Men de siste årene har sjangeren modernisert seg og blitt mer sjangeroverskridende, sier journalisten. Den skiller seg radikalt fra mer elektronisk produsert musikk og har et stort, akustisk element. Samtidig som country er historisk, konservativ musikk, huser den også noen av de beste låtskriverne og poetene, mener han. – Låtskriveren er kjernen i bra countrymusikk: tre akkorder og sannheten, sier Skjeklesæther.  Beyoncé med cowboyhatt I fjor viste tallene i USA at country er blitt mer allmenn populærkultur. For første gang så man fire countrylåter nå toppen av Billboards topp 100-liste på rad. Dette er altså topplisten for alle sjangere, inkludert pop og hiphop.  Samtidig tar stadig flere popartister steget over i countryen. – Musikkbransjen går country, sa Lana Del Rey på Billboards prisseremoni i januar.  Hun lager nå et album med countrypreg.  Denne uken er Beyoncés nye låt «Texas Hold ’Em» nr. 1 på Billboards Hot Country Songs-liste. Der er hun historisk som første svarte kvinnelige artist. Popstjernen har vokst opp i Houston, Texas og har som sådan kommet hjem til sin hjembys favorittsjanger. Låten er blant de tre mest populære sangene blant nordmenn på Spotify om dagen.  Her til lands stiller Astrid S. i skinnjakke og cowboystøvler til låten «Two Hands», som til og med har jodling. Under lanseringen var det line dance.  Ikke bare hvite menn Country oppsto som folkelig musikk i sørstatene i USA for over 100 år siden i skotsk-irsk musikktradisjon. Det var smektende ballader og dansemusikk, gitar, fele, munnspill og banjo. Country ble influert av svart musikk, som blues, jazz og spirituals.  – 1920-tallet var «The Big Bang» for country. Da kom artister som regnes som grunnleggere av sjangeren, Jimmy Rodgers og Carter Family, til et mobilt studio i Bristol i Tennessee for å bli oppdaget, sier Skjeklesæther.  Mange voksne, hvite countrymenn herjer fortsatt på de amerikanske listene, men også dette er i utvikling.  – Du ser svarte og hvite artister om hverandre. Country er ikke bare hvite menn, sier Skjeklesæther. En hvit countryartist som Luke Combs har fått en kjempehit med en svart artists låt, Tracey Chapmans «Fast Car» fra 1988. Det har skapt debatt, men de to artistene har fått skryt for å heve seg over kulturkrigen. De to opptrådte sammen under årets Grammy-utdeling.  Skjeklesæther trekker også frem det relativt nye navnet Brittney Spencer. – Hun blander svart og hvit musikk. I dette perspektivet er det ingen stor overraskelse at Texas-artisten Beyoncé nå skal slippe et countryalbum, sier han. Hør praten om hvorfor «alle» slipper country-album nå i podkasten «Poprådet»:
Interessen for countrymusikk er i vekst i Norge. Det sier landets største konsertarrangør, Live Nation. En ny, ung generasjon oppdager musikken, mener eksperter. Country har modernisert seg og blitt mer sjangeroverskridende.  Svarte artister gjør seg også bemerket i sjangeren, og country-sjangeren blir mer mangfoldig.